NOVÉ MESTO NAD VÁHOM. Horúca novinka na knižnom trhu fotograficky zmapovala Nové Mesto nad Váhom. V rozsiahlej monografii 113 záberov zachytáva hlavné historické i súčasné dominanty mesta. Hlavný zostavovateľ vyše stostranovej publikácie je akademický maliar Ján Mikuška.
Aktuálne zábery dopĺňajú reprodukcie starých pohľadníc
V knihe skĺbil minulosť i súčasnosť mesta, keď fotografie novomestských autorov Jozefa Šišovského, Jána Mikušku, Daniely Zelkovej, Jaroslava Mega, Fedora Tučku a Viliama Poláka prepojil s reprodukciami dvoch desiatok historických pohľadníc. Niektoré z nich sú datované až do roku 1904 a zachytávajú najmä priestory námestia a jeho priľahlé uličky. "Takáto kniha tu už dlho chýbala. Vznikala takmer rok a autorský tým tvorili niektorí fotografi, ktorí sa zúčastnili aj na vlaňajšej výstave Fotobienále.nm. Žiaľ, čakali sme, že sa na príprave zúčastní viac autorov, ale napriek tomu výber fotiek považujeme za kvalitný," povedal Mikuška. Z množstva fotiek vybral napokon 113. Ako však sklamane povedal, v knihe chýba 20 až 30 dobrých fotografií, pretože tesne pred tlačením mu ukradli pamäťovú kartu z fotoaparátu, na ktorej bolo veľmi veľa zaujímavých záberov.
Kniha je ladená jednoznačne pozitívne
Najkrajšie zákutia mesta v letnom i zasneženom období, efektné nočné zábery námestia, historické budovy, exteriéry i interiéry kostolov, umelecké pamiatky, školy, galérie i moderné sídliská dominujú na farebných fotografiách na kvalitnom kriedovom papieri. "Nafotiť niektoré ulice bez smetiakov, lešenia či rebríkov je niekedy problém. Tomu sme sa chceli vyhnúť," usmial sa Mikuška. On sám inklinuje najmä k fotografovaniu historických uličiek, podkostolia, či Parku Petra Matejku a tvrdí, že ak fotograf miluje mesto, v ktorom žije, sú aj fotky kvalitnejšie. V publikácii dostali priestor aj romanticky pôsobiace zátišia. Zábery zapadajúceho Slnka v kompozícii s majestátnymi labuťami na Zelenej vode, či podvečerná idyla tohoto obľúbeného jazera z objektívu Daniely Zelkovej a Jaroslava Mega sú príjemným spestrením zaujímavej monografie. Kniha vyšla v náklade 3000 kusov a nechýba v nej ani textová časť. Autorka Eva Grznárová stručne spracovala históriu, kultúrny život, pamiatky, osobnosti, školstvo, šport i priemysel. Text má aj mutáciu v anglickom a nemeckom jazyku.
Panoramatické zábery robili zo striech aj Kamennej
Novomestský výtvarník Jozef Šišovský (40) poskytol 56 fotografií mesta, ktoré nafotil v priebehu 12 rokov. "Rozdelili sme si prácu, ja som sa zameral na novomestské kostoly a kaplnky Sv. Jozefa a Sv. Ondreja. Pri výbere som použil aj fotografie z archívu. Zachytávajú zreštaurované plastiky či sochy, ale aj morový stĺp na námestí a sochu Sv. Floriána," vysvetlil Šišovský svoje pracovné témy. Nafotil aj umelecké nočné zábery mesta. "Záber, ktorý sme v knižke chceli mať, sme vždy nafotili vyše dvadsaťkrát a potom vybrali ten najlepší." Veľkoplošné panorámy fotil zo striech vysokých budov. "Našťastie, vždy nás tam pustili," zasmial sa fotograf. Areál novomestského štadiónu fotograficky zmapoval len vďaka tomu, že vyšiel na strechu vysokého činžiaku a aj na balkóny súkromných bytov. "Ich majitelia boli naozaj ústretoví." Celkovú panorámu mesta zhotovil z hory Kamenná.